[Ditt navn]  
Adresse

[Skolens navn]  
[Adresse]

[Dato]

**Klage på vedtak om spesialundervisning for [elevens navn]**

1. **Innledning**

Skriv kort om hvilket vedtak du klager på. Vis gjerne til vedtakets dato og vedtaknr/saksnr/referanse. Dette står ofte øverst på første side av vedtaket.

Hvis du klager på vegne av unge som er over 18 år må du enten være verge, oppnevnt av fylkesmannen, eller ha fullmakt. Vis gjerne til dette.

For eksempel: Jeg viser til vedtak av 01.01.01 (Ref. 1234) om spesialundervisning for min sønn Per Olsen, som jeg er verge for.

1. **Hoveddel**

I denne delen av klagen må du forklare hva i vedtaket du ikke er fornøyd med. Vedtak er individuelle. Det er derfor vanskelig å gi en generell og uttømmende oversikt over hva du kan være misfornøyd med og hva som bør være med i klagen, men her er noen generelle punkter som kan være lurt å se på.

**Kort om vilkår for vedtak om spesialundervisning**

Opplæringslova § 5-1 lovfester retten til spesialundervisning til elever som «[…] ikkje har eller ikkje kan få tilfredsstillende utbytte av det ordinære opplæringstilbudet» Videre fremgår det av andre ledd at det ved vurderingen skal legges særlig vekt på «[…] utviklingsutsiktene til eleven. Opplæringstilbudet skal ha et slikt innhold at det samla tilbudet kan gi eleven forsvarlig utbytte av opplæringen […]». Vedtak fattes på bakgrunn av en sakkyndig vurdering jf. Opplæringslova § 5-3. Det er viktig at denne vurderingen er så god som mulig, da feil og mangler i den sakkyndige vurderingen ofte vil føre til feil og mangler i vedtaket. I så tilfelle kan det foreligge saksbehandlingsfeil på bakgrunn av at saken ikke er tilstrekkelig godt opplyst jf. forvaltningsloven § 17 og vedtaket kan være ugyldig jf. § 41.

Vilkåret for vedtak om spesialundervisning er med andre ord at eleven ikke har eller vil få tilfredsstillende utbytte av det ordinære opplæringstilbudet. Hva som ligger i «tilfredsstillende» må ifølge forarbeidene fastslås ut fra en skjønnsmessig vurdering. Det er naturlig å ta utgangspunkt i hva som er det ordinære opplæringstilbudet og hva som vil være et tilfredsstillende utbytte for den enkelte elev.

Dersom eleven ikke har utbytte av det ordinære opplæringstilbudet vil vilkåret være oppfylt. Det er mer usikkert dersom eleven har noe utbytte av opplæringstilbudet. I følge forarbeidene kan «tilfredsstillende» forstås slik at også der eleven har et visst utbytte av opplæringstilbudet kan eleven likevel ha rett til spesialundervisning.

**Krav til vedtakets innhold:**

I et vedtak om spesialundervisning skal elevens opplæringstilbud fremgå og være konkret og tydelig. Vedtaket skal være så konkret og tydelig at eleven og foresatte vet hva de kan keve av skolen. Vedtaket skal også si noe om hvilke behov eleven har og hvordan disse behovene tenkes ivaretatt. Det er spesielt fire temaer som bør være belyst;

1. Innhold
   * Innholdet i opplæringstilbudet. Dette bør være beskrevet så konkret som mulig, da det vil tydeliggjøre om eleven har progresjon og om eleven oppnår målene sine.
   * Dersom det gjøres avvik fra læreplanverket må dette fremgå av vedtaket. Herunder må det spesifiseres hvilke endringer som gjøres med hensyn til kompetansemål og timer, hvilke fag avviket gjelder for, om det gjøres fritak for vurdering i enkelte fag mv. Avviket fra læreplanverket skal alltid være begrunnet i elevens behov.
   * Utgangspunktet er at alle elever skal følge Læreplanverket for Kunnskapsløftet og avvik fra dette må begrunnes og fremgå klart og tydelig i vedtaket. For eksempel er det ikke konkret nok å si at målet for opplæringen er «grunnkompetanse» eller «mål fra generell del av læreplanen». Et mål som sier at man skal «jobbe med alfabetet» eller lignende, er også vanskelig å måle, og derfor for lite konkret.
   * Dersom det gjøres avvik fra læreplanverket skal det utarbeides en IOP (individuell opplæringsplan). IOP skal bygge på vedtaket og ingen endringer kan gjøres i IOP. Vedtaket må derfor være ganske konkret utformet, selv om målene kan konkretiseres ytterligere i IOP.
   * Når man får et vedtak og leser gjennom det, kan det være til hjelp å stille spørsmålene; **hvorfor** og **hvordan**. Noen ganger utarbeides planer med en vagt formulert innhold, men vedtaket skal være så konkret og tydelig som mulig.
2. Omfang
   * Vedtakets omfang i tid, altså antall timer.
   * Skal angis klart og konkret. Omfanget angis i klokketimer og fortrinnsvis årstimer – dette gir skolen mer fleksibilitet i når og hvordan timene skal brukes. En blir for eksempel mindre sårbar for sykefravær hos eleven eller blant lærerne.
3. Organisering
   * Hvordanforegår den tilpassede opplæringen? I klassen, på eget rom, benytter skolen seg av flere lærere i klasserommet mv.
4. Kompetanse
   * Det skal fremgå av vedtaket hvem som har ansvaret for gjennomføringen av undervisningen. Her bør det fremgå hvilken bakgrunn vedkommende skal ha; lærer, spesialpedagog, assistent mv.

**Forholdet mellom vedtak og sakkyndig vurdering**

Vedtaket skal som hovedregel være i samsvar med det som tilrådes av PPT i sakkyndig vurdering. Hvis vedtaket avviker fra sakkyndig vurdering må skolen begrunne hvorfor de ikke følger tilrådningen fra PPT, og hvordan skolen likevel vil sikre et forsvarlig opplæringstilbud.

Noen ganger er den sakkyndige vurderingen fra PPT mangelfull, men man kan bare klage på vedtaket fra skolen, og ikke på den sakkyndige vurderingen. Når skolen utelukkende baserer sitt vedtak på den sakkyndige vurderingen, kan man argumentere for at saken ikke har vært tilstrekkelig opplyst før skolen fattet vedtaket. Det er en saksbehandlingsfeil etter forvaltningsloven § 17. Hvis det er grunn til å tro at denne feilen har påvirket vedtakets innhold, er vedtaket ugyldig. Det følger av forvaltningsloven § 41.

**Krav til sakkyndig vurdering:**

Den sakkyndige vurderingen skal inneholde en utredning og en tilrådning. Utredningen er en kartlegging og vurdering av elevens behov og hva som vil gi eleven et forsvarlig opplæringstilbud. Tilrådningen er en anbefaling om hvordan opplæringstilbudet bør utformes for å gi et forsvarlig opplæringstilbud.

Utredningen skal minst inneholde disse vurderingsmomentene:

1. Elevens utbytte av det ordinære opplæringstilbudet
   * Hvordan er det ordinære opplæringstilbudet tilrettelagt for elevens behov?
   * En ser på innhold, metoder, organisering og struktur. En ser også på elevens utbytte i forhold til den kompetansen det forventes at eleven skal ha etter læreplanverket.
   * Utredningen skal vise hvilke områder/fag eleven ikke har tilfredsstillende utbytte, og hvor omfattende avviket er.
2. Elevens lærevansker og andre særlige forhold som er viktige for opplæringen
   * En skal se på hvilke vansker eleven har, men også læringspotensial og utviklingsmuligheter. En skal både se på elevens sterke og svake sider.
3. Elevens realistiske opplæringsmål
   * En skal se på hvilke opplæringsmål som er realistiske for eleven å jobbe med i ulike fag.
   * Utredningen skal ta utgangspunkt i kompetansemål i læreplanverket, men må også ses i sammenheng med elevens utbytte av opplæringen og utviklingsmuligheter.
4. Elevens muligheter i ordinær opplæring
   * Elevens utbytte av ordinær opplæring er avhengig av hvordan skolen klarer å tilpasse ordinær opplæring til elevene.
   * Det må vurderes hvilken tilrettelegging eleven trenger, og om dette kan gjennomføres innenfor det ordinære opplæringstilbudet.
   * Det må vurderes om eleven kan få et tilfredsstillende utbytte ved at man gjør endringer i organisering, innhold og progresjon i ordinær opplæring.
   * Det må vurderes om elevens behov tilsier at det i stedet for, eller i tillegg til, tilpasningen innenfor ordinær opplæring, bør iverksettes andre tiltak.
5. Opplæring som gir et forsvarlig opplæringstilbud
   * Likeverdsprinsippet er viktig. Utdanningsdirektoratet skriver: «Spesialundervisningen er likeverdig når en elev med spesielle opplæringsbehov har omtrent de samme mulighetene for å nå de målene som er realistiske å sette, som andre elever har for å realisere sine mål i det ordinære opplæringstilbudet.»
   * En må ha et helhetlig perspektiv, ikke bare se på spesielle tiltak som kan settes inn overfor eleven.
   * Utdanningsdirektoratet peker på følgende vurderingsmomenter:
     + Hvilken kompetanse knyttet til læreplanene for fag er det realistisk at eleven kan oppnå?
     + Hvilket innhold skal det være i opplæringen? Dette må avgjøres i sammenheng med kompetansemålene som eleven skal jobbe mot. Elevens behov for ekstra tilrettelegging. Omfanget av elevens behov for spesialundervisning må vurderes.
     + Elevens behov for særskilt tilrettelegging av arbeidsmåtene.
     + Behov for særskilt tilrettelegging på grunn av elevens evner og forutsetninger.
     + Hvordan skal elevens læringsutbytte evalueres?

Tilrådningen skal inneholde:

1. Realistiske opplæringsmål for eleven
   * Målene skal ta utgangspunkt i opplæringsmål fra læreplanverket for hvert enkelt fag.
   * Realistiske opplæringsmål for den enkelte kan være alle kompetansemålene i et fag, noen av kompetansemålene, omformulerte kompetansemål eller helt nye mål.
   * Avvik fra opplæringsmål i læreplanverket må komme tydelig frem, og må være begrunnet i elevens behov.
2. Elevens mulighet i ordinær opplæring
   * Hvordan kan eleven støttes innenfor ordinær opplæring, i stedet for eller i tillegg til spesialundervisning?
3. Opplæringen som gir et forsvarlig opplæringstilbud
   * Omfang (i årstimer)
   * Organisatorisk gjennomføring
     + Opplæring i grupper, ene-undervisning, tolærer og lignende.
     + Bør peke på løsninger som bidrar til klasse- eller basisgruppetilhørighet, fordi eleven også har behov for å være inkludert i det sosiale livet på skolen.
4. **Avslutning**

Det er ikke et krav om å ha en lang og utfyllende avslutning. Her kan du enten:

Skrive kort at du ber om at vedtaket blir omgjort.

Eller:

Hvis klagen er lang, ha en kort oppsummering av argumentene du har skrevet over, og så be om at vedtaket blir omgjort.

Med vennlig hilsen

[Ditt navn]

Kilde: [https://www.udir.no/laring-og-trivsel/sarskilte-behov/spesialundervisning/Spesialundervisning/](https://www.udir.no/laring-og-trivsel/sarskilte-behov/spesialundervisning/Spesialundervisning/%20)